[{"text_idx": "#000006", "text": "Magia pensomaniero estas praa pensomaniero. G\u0302i estas la kredo, ke senrilataj okazaj\u0302oj estas ligitaj pro supernatura influo, kvankam inter ili mankas iu ajn efektiva kau\u0306za rilato. Magia pensado enhavas la ideon, ke la propraj pensoj povas influi la eksteran mondon. G\u0302i bazig\u0302as sur la c\u0302iopovo de deziro, kaj estas tute ne-racia.\nMagia pensado estas la espero s\u0302ang\u0302i nunajn au\u0306 venontajn okazaj\u0302ojn per supernatura influo. Oni provas kontentigi siajn dezirojn au\u0306 eviti malbonaj\u0302ojn per sia propra mensa forto. G\u0302ia celo estas eviti la timon de antau\u0306vidata okazaj\u0302o, la timegon de necerteco pri la estonteco."}, {"text_idx": "#000007", "text": "Magia pensado estas pas\u0302o en la evoluo de c\u0302iu homo: tre junaj infanoj kredas, ke plenkreskuloj havas la kapablon plenumi iliajn dezirojn au\u0306 trankviligi iliajn suferojn. Poste, ili mem plu uzos g\u0302in, esperante, ekzemple ke ilia instruisto subite malsanig\u0302os, ke ilia malzorgemo ne havos postsekvon, ke neniu vidos kion ili faris, ke la nedezirata hundo ig\u0302os kato, kaj simile.\nMagia pensado povas esti ne-konscia c\u0302e plenkreskuloj same kiel c\u0302e junaj infanoj. Foje g\u0302i reaperas ec\u0302 c\u0302e ekvilibraj plenkreskuloj, kiam ili sentas sin en sen-espera situacio. Ni c\u0302iuj kelkafoje mense ordonas, ekzemple: \"Ne falu, ne falu!\", au\u0306 \"Tiu akcidento ne estu tro grava!\" kaj simile."}, {"text_idx": "#000008", "text": "Gravas distingi inter magia pensado kaj pozitiva au\u0306 bildiga pensado. Homo povas instigi sin mem per memkurag\u0302igo, mensa preparado por tasko, mem-hipnoto, ripetado de mantroj, ktp. Eblas ankau\u0306 peti aliajn homojn nin instigi: subtenantojn, sam-teamanojn, kunlaborantojn, familion, vivkunulon, ktp. Tiu konscia kaj libervola trejnado de la menso helpas realigi la proprajn celojn."}, {"text_idx": "#000009", "text": "Temas pri mensaj kaj emociaj teknikoj, kiuj permesas al homoj superi siajn normalajn limojn por atingi celojn, konvinkojn, kaj idealojn, kiuj s\u0302ajnas neatingeblaj sen tia ekzercado de pozitiva pensado."}, {"text_idx": "#000010", "text": "Kompreneble la homa menso ne kapablas magie au\u0306 supernature influi la eksteran mondon. Nekonscia, magia pensado povas esti ege dang\u0302era, kiam g\u0302i celas kontentigi fortan deziron. Ekzemple kiam homoj, pro sia mensa komforto, preferas pensi, ke serioza malsano kiel kronviruso jam finig\u0302is, kvankam ankorau\u0306 dekoj da homoj mortas c\u0302iutage en ilia lando kaj miloj tra la mondo. En simila maniero, kiam venas la vintra malvarmo, la homoj konvinkas sin, ke plivarmig\u0302ado de la klimato ne vere okazas, kvankam varmegaj someroj pli kaj pli suferigas nin de multaj jaroj."}, {"text_idx": "#000011", "text": "En tia okazo magia pensado estas dang\u0302era, c\u0302ar g\u0302i influas la pensojn, decidojn, agojn kaj komprenadon de la situacio. Tio estas tute nekonscia. Tiaj homoj serc\u0302as nur opiniojn, kiuj plifortigas kaj validigas la proprajn opiniojn. Ili legas librojn, au\u0306skultas programojn, vizitas retejojn au\u0306 kunig\u0302as kun homoj, kiuj konsentas kun tio, kion ili mem volas kredi. Tiel, ili nekonscie misinformas sin."}, {"text_idx": "#000012", "text": "Magia pensado estas uzata de reklamistoj same kiel de politikistoj, sed ankau\u0306 de dubindaj religiaj grupoj, teroristoj kaj simile, por influi la publikon. Tial necesas au\u0306skulti opiniojn kontrau\u0306ajn al la propraj, kaj resti atenta pri homoj, kiuj akceptas nek diskutadon, nek malsamajn au\u0306 kontrau\u0306ajn opiniojn..."}, {"text_idx": "#000014", "text": "distingi: rekoni la diferencon inter pluraj similaj aferoj.\nekvilibra: ne falanta al unu au\u0306 la alia flanko, sed restanta egale inter la du; donanta g\u0302ustan au\u0306 egalan atenton al ambau\u0306 flankoj."}, {"text_idx": "#000015", "text": "eviti: peni ne fari, ne uzi, ne renkonti.\nhipnoto: stato simila al dormado, en kiu oni perdas la propran volon kaj obeas al la volo de hipnotisto.\ninfluo: efiko al iu au\u0306 io.\ninstigi: diri \u201cJes! Faru tion!\u201d\nklimato: veteraj kondic\u0302oj en difinita regiono, au\u0306 en la tuta Tero, dum longa periodo.\nkonscia: kun klara scio pri la propraj agoj kaj spertoj.\nkron-viruso: tre malgranda kaj nevidebla portanto de serioza malsano disvastig\u0302anta tra la tuta mondo ekde la jaro 2020."}, {"text_idx": "#000017", "text": "teroristo: homo, kiu uzas teruradon por progresigi siajn politikajn idealojn.\ntrejnado: instruado kaj ekzercado por konduki al dezirata nivelo de kapablo."}, {"text_idx": "#000019", "text": "La ekzemploj estas strangaj... Kaj iom manipulaj. C\u0302u la au\u0306toro mem ne opinias sin tia, kiu akceptas nek diskutadon, nek malsamajn au\u0306 kontrau\u0306ajn opiniojn?"}, {"text_idx": "#000020", "text": "La ekzemploj estas sciencismo, kiu estas kiam kreduloj konfuzas sian kvazau\u0306-religion kun scienco. Tiel amuze, la verkisto kunhavigis siajn proprajn magiajn pensadojn."}]